《送李仲益赴襄阳幕》
宋代·释道潜

襄阳古名都，雄观压荆楚。醉公誇文词，风物粲可数。

嗟余未历览，彷佛已如睹。人生游宦间，得此亦佳遇。

李俊妙天姿，文行两自负。少年志冥鸿，千里轻一举。

天风不借便，造物暂淹阻。既无负郭田，黾勉依幕府。

贤哉彼方伯，脱略高韵度。宁俾簿书役，朱墨事朝暮。

爽气对西山，清谈共樽俎。试问鹿门翁，遗踪今在否。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。